বৃষ্টিবিঘ্নত এ ম্যাচের ৬ মিনিটেই প্রথম পেনাল্টি কর্নার কাজে লাগাতে ব্যর্থ হয় ক্লাবকাপ জয়ীরা। পরের মিনিটেই ফাঁকা পোস্ট পেলেও কাজে লাগাতে পারেননি আরশাদ হোসেন। ফলে হতাশা নিয়েই বৃষ্টি মাথায় ড্রেসিং রুমে ফিরতে হয় আবাহনীকে। বৃষ্টি শেষে মাঠে ফিরে এসেই যেন আড়মোড়া দিয়ে জেগে উঠে শিরোপা প্রত্যাশীরা। ১৬ মিনিটে প্রথম গোলের দেখা পায় তারা। কাউন্টার অ্যাটাক থেকে সারওয়ার হোসেনের বাড়ানো বল আগুয়ান গোলরক্ষক রাসেল খান বাপ্পিকে ফাঁকি দিয়ে ডানপ্রান্ত দিয়ে আরশাদ হোসেনের মাইনাসে পাওয়া বল কব্জির মোচড়ে নিশানা ভেদ করেন কৃষ্ণ কুমার (১-০)। দুই মিনিটে দ্বিতীয় পেনাল্টি কর্নারও কাজে লাগাতে পারেনি ধানমন্ডির ক্লাব দলটি। তবে ৩০ সেকেন্ড পর পাওয়া পেনাল্টি কর্নার থেকে ব্যবধানটা ঠিকই দ্বিগুণ করেন আশরাফুল ইসলাম (২-০)। ম্যাচের ২৪ মিনিটে ব্যবধানটা ৩-০তে নিয়ে যান আরশাদ হোসেন। দুই মিনিট পরই আবারো গোল পায় আবাহনী। এবার গোলের নায়ক চলতি এ আসরের প্রথম হ্যাটট্রিক করা রোমান সরকার (৪-০)। ৩২ মিনিটে পাওয়া পঞ্চম পেনাল্টি কর্নার পেলেও তা গোলে পরিণত করতে ব্যর্থ হন মুসা মিয়া-রোমান সরকাররা। তবে দুই মিনিট পর ফিল্ড গোল করে ঠিকই আবাহনীকে আরো উপরে নিয়ে যান আফসার উদ্দিন (৫-০)।